Az (EU) 2020/672 tanácsi rendelet 14. cikke szerinti jelentés a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE) SURE: Helyzetkép hat hónap elteltével

A SURE eszközön keresztül nyújtott pénzügyi támogatás emellett számos tagállamban kamatmegtakarításokat is eredményezett. A SURE keretében nyújtott kölcsönök a saját államkötvény-kibocsátásnál általában kedvezőbb fizetési feltételeket biztosítottak a tagállamok számára. Ennek eredményeként a SURE összefüggésében végrehajtott első négy kötvénykibocsátás során, vagyis a 2021. február 2-i kifizetésig a tagállamok a becslések szerint összesen mintegy 5,8 milliárd EUR összegű megtakarítást értek el. Mivel a várakozások szerint a SURE finanszírozási feltételei kedvezőek maradnak, a további folyósítások valószínűleg újabb megtakarításokkal járnak.

A SURE hatása túlmutat a munkahelyek megőrzésén. Az eszköz valószínűleg hozzájárult ahhoz, hogy általánosságban megerősödött a bizalom azzal kapcsolatban, hogy az EU képes hatékonyan reagálni egy példa nélküli válságra. A SURE eszközön keresztül az EU támogatta és ösztönözte a tagállamokban a csökkentett munkaidős foglalkoztatásra vonatkozó szakpolitikák alkalmazását. A kedvezményezett tagállamok többsége azt jelezte, hogy a SURE szerepet játszott az új csökkentett munkaidős foglalkoztatási rendszer elfogadására vagy egy meglévő rendszer módosítására vonatkozó döntésükben.

Szinte már valamennyi tagállam felhasználta a SURE keretében odaítélt teljes összeget, vagy rendelkezik tervekkel annak felhasználására. A jelenlegi adatok szerint három tagállam esetében alacsonyabb a tervezett közkiadások összege a SURE keretében odaítélt összegnél. Ezek a tagállamok jelezték, hogy már döntöttek vagy szükség esetén dönteni szándékoznak a nyújtott pénzügyi támogatás teljes összegének felhasználására irányuló intézkedésekről, beleértve egyes esetekben a megfelelő tanácsi végrehajtási határozatokban meghatározott intézkedések időtartamának meghosszabbítását is. Különösen ezekben a tagállamokban lenne szükség a források felhasználásának nyomon követésére.

A SURE-támogatásban részesülő 18 tagállamból 15 tagállam a csökkentett munkaidős foglalkoztatás finanszírozásához használta fel a kapott összeget. A kedvezményezett tagállamok többsége a „csökkentett munkaidős foglalkoztatáshoz hasonló intézkedések” finanszírozásához is kért támogatást, közülük 14 tagállam az önfoglalkoztatók támogatását célzó intézkedéseket finanszíroz. A tagállamok által előterjesztett valamennyi intézkedés pénzügyi támogatásra jogosultnak minősült. Ehhez hozzájárult a tagállamokkal kellő időben megkezdett együttműködés az eszköz végrehajtásának lehető leggyorsabb megtervezése és előkészítése érdekében, beleértve az eszköz alkalmazási körének pontosítását is. A támogatás javarészt a Covid19-világjárvány nyomán új programként bevezetett csökkentett munkaidős foglalkoztatásra irányul. Kilenc tagállam a Covid19-vészhelyzethez közvetlenül kapcsolódó egészségügyi kiadások finanszírozásához is igényelt támogatást a SURE-eszközből.

A tagállamok részéről nagy volt az igény a SURE keretében nyújtható pénzügyi támogatás iránt. Bevezetése óta a Tanács a 100 milliárd EUR-s teljes keretösszeg több mint 90 %-át – a Bizottság javaslatai alapján – már allokálta 18 tagállam számára. Emellett a Bizottság február 26-án javaslatot tett az Észtországnak nyújtandó pénzügyi támogatásra is. A három legnagyobb összegű pénzügyi támogatást Olaszország (27,4 milliárd EUR), Spanyolország (21,3 milliárd EUR) és Lengyelország (11,2 milliárd EUR) kapta. Ezekben az esetekben az eredetileg kért összegek kismértékben csökkentek, mivel figyelembe kellett venni a mindenkori három legnagyobb kedvezményezettre alkalmazandó, a rendeletben előírt 60 milliárd EUR-s koncentrációs határértéket. A többi tagállam megkapta a kért összeget. Belgium, Portugália és Románia részére egyenként 4–8 milliárd EUR-t, míg Görögország, Írország, Csehország, Szlovénia és Horvátország részére 1–3 milliárd EUR-t folyósítottak. A többi tagállam – Szlovákia, Litvánia, Bulgária, Magyarország, Ciprus, Málta és Lettország – 1 milliárd EUR-t meg nem haladó összeget kapott.

Az EU a SURE keretében a tagállamoknak nyújtandó pénzügyi támogatás finanszírozásához első alkalommal bocsátott ki szociális kötvényeket. A jelentés kiterjed az uniós SURE szociális kötvényekre vonatkozó keretdokumentum 2.4. szakasza szerinti releváns jelentéstételre is, mindenekelőtt a SURE-bevételek elosztására és hatására.

A Bizottság az Unió által a világjárvány nyomán tett első válaszlépések részeként 2020. április 2-án előterjesztette a SURE létrehozásáról szóló rendeletre irányuló javaslatot. A Tanács 2020. május 19-én elfogadta a SURE létrehozásáról szóló rendeletet, és a tagállamok augusztus elején benyújtották az első hivatalos kérelmeket. A 100 milliárd EUR-s pénzügyi keretösszeg azonban csak 2020. szeptember 22-én vált elérhetővé, miután valamennyi tagállam aláírta a garanciamegállapodásokat. A Bizottság a rendelet elfogadását követően a tagállamokkal szorosan együttműködve és előkészítve az összes közigazgatási és jogi lépést (például a kétoldalú kölcsönmegállapodásokat) felgyorsította az eszköz végrehajtását. Ennek eredményeként csupán öt héttel a pénzügyi keretösszeg rendelkezésre bocsátását követően, október 27-én sor került az első folyósításra.

A SURE eszköz létrehozása a szolidaritás határozott megnyilvánulása, és célja a foglalkoztatás és a gazdasági tevékenység fenntartása az egységes piacon. Ahhoz, hogy a SURE elérhetővé váljon, a tagállamok megállapodtak arról, hogy kétoldalú garanciák nyújtásával segítik az Uniót abban, hogy a tőkepiacokon hozzájusson a SURE-kölcsönök finanszírozásához szükséges összegekhez.

Ez a dokumentum a szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE) készült első féléves jelentés. Bemutatja az eszköz keretében eddig végrehajtott műveleteket és a források igénybevételét, továbbá áttekinti társadalmi-gazdasági hatásait. A SURE egy 100 milliárd eurós válságkezelő eszköz, amelyet az Európai Unió (EU) hozott létre azzal a céllal, hogy a Covid19-világjárvánnyal összefüggésben segítséget nyújtson a tagállamoknak a munkahelyek és a munkavállalói jövedelmek védelmében.

A rendkívüli körülmények folytatódása indokolja a SURE fenntartását

A jelentés kitér arra, hogy – mivel ősszel újra felerősödött a vírus terjedése – továbbra is fennállnak a rendkívüli körülmények, ami indokolja a SURE eszköz alkalmazását. Ennek nyomán és az új, fertőzőbb vírusvariánsok megjelenése miatt a tagállamok a járvány megfékezésére irányuló intézkedések ismételt bevezetésére vagy szigorítására kényszerültek. Noha 2020 harmadik negyedévében élénkülni kezdett a gazdaság, a helyreállítás az említett korlátozások miatt megakadt. Az iparban megfigyelhető erőteljes élénkülés szemben áll a szolgáltatások ágazatának gyengeségével, a legutóbbi korlátozások ismét súlyosan érintették az olyan munkaerő-igényes ágazatokat, mint a vendéglátás, a szórakoztatás és a turizmus. Míg a Bizottság 2021. téli előrejelzése szerint a gazdaságélénkülés a második negyedévben mérsékelt, a harmadik negyedévben pedig erőteljesebb lesz, a gazdasági kilátásokat övező bizonytalanság és kockázatok továbbra is jelentősek.





Bevezetés

A szükséghelyzeti munkanélküliségi kockázatokat mérséklő támogatást nyújtó eszközt (SURE) az Európai Unió azzal a céllal hozta létre, hogy a világjárvány idején segítse a tagállamokat a foglalkoztatás és a munkavállalói jövedelmek fenntartásában. A SURE a Bizottság politikai iránymutatásának részét képezi, és eszközként szolgál polgáraink külső sokkhatások elleni védelméhez. A célja konkrétan az, hogy segítse a Covid19-járvány közvetlen gazdasági, társadalmi és egészségügyi hatásainak kezelését azáltal, hogy – kérésre – a tagállamok kedvező feltételekkel nyújtott kölcsönök formájában uniós pénzügyi támogatáshoz juthatnak. A SURE keretében összesen 100 milliárd EUR-s pénzügyi támogatás áll a tagállamok rendelkezésére, amely a csökkentett munkaidős foglalkoztatás vagy a munkavállalók és a önfoglalkoztatók védelmét célzó hasonló intézkedések, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.

A SURE kiegészíti a tagállami intézkedéseket, és második védelmi vonalként működik a munkavállalók és az önfoglalkoztatók számára a munkanélküliség és a jövedelemkiesés kockázatával szemben. Azáltal, hogy a SURE fenntartja a kapcsolatot a munkavállalók és munkáltatóik között, fenntartja a gazdaság termelőkapacitását is, és ezért a világjárvány megszűnését követően várhatóan hozzájárul a gazdasági tevékenység gyorsabb és erőteljesebb fellendüléséhez.

A jelentés kiemeli a SURE felhasználásával 2021 februárjáig elért fő eredményeket, amelyek a következőkben foglalhatók össze:

-a becslések szerint 25–30 millió ember és 1,5–2,5 millió vállalkozás részesült támogatásban a SURE révén

-18 tagállam kapott pénzügyi támogatást a SURE keretében, és a kedvezményezettek köre várhatóan hamarosan egy 19. tagállammal bővül

-több mint 90 milliárd EUR-t allokáltak és több mint 53 milliárd EUR-t folyósítottak

-eddig a pénzügyi támogatás 5 %-át különítették el egészségügyi vonatkozású intézkedésekre

-a tagállamok által tervezett közkiadások 80 %-a már megvalósult

-a becslések szerint a tagállamok 5,8 milliárd EUR összegű kamatmegtakarítást értek el.

Ez a dokumentum a SURE-ról szóló első féléves jelentés. A jelentést az Európai Bizottság (a továbbiakban: a Bizottság) az (EU) 2020/672 tanácsi rendelet (a SURE létrehozásáról szóló rendelet) 14. cikkével összhangban fogadta el, teljesítve azt a kötelezettségét, hogy a SURE eszköz 2020. szeptember 22-i működésbe lépését követő hat hónapon belül jelentést tesz az Európai Parlamentnek, a Tanácsnak, a Gazdasági és Pénzügyi Bizottságnak és a Foglalkoztatási Bizottságnak. A rendelet 14. cikkének megfelelően a Bizottság beszámol a pénzügyi támogatás igénybevételéről, ideértve a SURE keretében fennálló kintlévőségek összegét és az alkalmazandó törlesztési ütemtervet is, valamint arról, hogy továbbra is fennállnak-e azok a rendkívüli események (a Covid19-világjárvány), amelyek indokolják a SURE létrehozásáról szóló rendelet alkalmazását. Ez a Bizottság által elfogadott első ilyen jelentés. Ezt követően a SURE rendelkezésre állásának időtartama alatt hathavonta újabb jelentés készül . A jelentés alapjául a 2021. február 26-ig kapott információk szolgáltak.

A SURE finanszírozása volt az első alkalom, amikor az EU – a fenntartható finanszírozás iránti elkötelezettségére építve – szociális kötvényeket bocsátott ki a tagállamoknak nyújtandó uniós pénzügyi támogatás finanszírozása céljából. Az EU e kötelezettségvállalás teljesítése érdekében elfogadta és közzétette az uniós SURE szociális kötvényekre vonatkozó keretdokumentumot (a továbbiakban: a keretdokumentum) . A keret ismerteti, hogy a SURE eszközt támogatható társadalmi célú intézkedések finanszírozására fogják felhasználni. Az említett keretdokumentum 2.4. szakasza előírja a Bizottság számára, hogy tegyen jelentést a SURE bevételeinek elosztásáról és azok hatásáról. Ez a jelentés e kötelezettségnek is eleget tesz.

A jelentés bemutatja az eszköz eddigi működését és igénybevételét, továbbá áttekinti társadalmi-gazdasági hatásait. A jelentés hat szakaszból áll. Az I. szakasz bemutatja a Bizottság, a Tanács és a tagállamok által a SURE létrehozása és végrehajtása során tett kulcsfontosságú lépéseket. A II. szakasz ismerteti, hogy mely tagállamok részesülnek a SURE keretében nyújtott pénzügyi támogatásban, beleértve az odaítélt és kifizetett kintlévő összegeket, valamint a törlesztési ütemtervet. A III. szakasz összefoglalja a SURE által támogatott nemzeti intézkedésekre fordított tagállami közkiadásokat. Ezt a szakaszt egészíti ki e rendszerek 1. mellékletben található áttekintése. A IV. szakasz előzetes elemzést tartalmaz a SURE hatásáról, beleértve a Covid19-világjárvány foglalkoztatásra gyakorolt hatását és az EU kedvező finanszírozási feltételeinek köszönhetően a tagállamok által elért kamatmegtakarításokat. Az V. szakasz a Covid19-világjárvány további hatásaival foglalkozik, amelyek indokolják a SURE keretében nyújtott támogatás folytatását. A VI. szakasz tartalmazza az uniós SURE szociális kötvényekre vonatkozó keretdokumentum 2.4. szakasza szerinti – e jelentés részét képező – releváns beszámolót.

I.A SURE eszköz és alkalmazásának megkezdése

A Bizottság az Unió által a Covid19-világjárvány nyomán a tagállamok támogatása érdekében tett első intézkedések részeként 2020. április 2-án terjesztette elő a SURE létrehozásáról szóló rendeletre vonatkozó javaslatot . A Tanács e javaslat alapján 2020. május 19-én elfogadta a SURE létrehozásáról szóló rendeletet. A Bizottság ezt követően haladéktalanul megkezdte az annak biztosításához szükséges lépések előkészítését, hogy a SURE eszköz időben rendelkezésre álljon, és végrehajtása a 27 tagállammal szoros együttműködésben minél gyorsabban megkezdődhessen.

A SURE rendelkezésre bocsátása érdekében a tagállamok megállapodtak abban, hogy az Unió által viselt kockázatra biztosított viszontgarancia révén önkéntes alapon hozzájárulnak az eszközhöz. Az Unió – az EUMSZ 122. cikkének (1) bekezdése szerinti intézkedésként – a tagállamok önkéntes részvételével garanciarendszert hozott létre. E célból a 27 tagállam megállapodott arról, hogy a SURE 100 milliárd EUR-s teljes keretösszegének 25 %-ára, azaz 25 milliárd EUR-ra visszavonhatatlan, feltétel nélküli és lehívható garanciát nyújt. Így a SURE igénybevétele azt követően kezdődhetett meg, miután mind a 27 tagállam kétoldalú garanciamegállapodást kötött és írt alá a Bizottsággal. A tagállamok olyan arányban járulnak hozzá a teljes garanciaösszeghez, amely megfelel az Unió összesített bruttó nemzeti jövedelmében képviselt tagállami arányoknak a 2020. évi uniós költségvetés bevételi részével összhangban. A garanciarendszer így lehetővé tette a SURE felállítását előzetes tagállami pénzbeli hozzájárulások vagy tőkebefizetés nélkül.